Diari Oficial de la Generalitat Valenciana


Sumari del DOGV 7186, del 07-01-2014 (2013/12748)

ORDE 26/2013, de 26 de desembre, de la Conselleria de Benestar Social, per la qual es regulen i convoquen ajudes dirigides a programes especialitzats en el sector de família, per a l'exercici corresponent a l'any 2014.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7186

Data del DOGV
:   07-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/12580


Data del document
:   26-12-2013

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 26/2013, de 26 de desembre, de la Conselleria de Benestar Social, per la qual es regulen i convoquen ajudes dirigides a programes especialitzats en el sector de família, per a l'exercici corresponent a l'any 2014. [2013/12803]  
La Llei 5/1997, de 25 de juny,, de la Generalitat, per la qual es regula el Sistema de Servicis Socials en l'Àmbit de la Comunitat Valenciana, inclou, dins de les responsabilitats de la Generalitat, donar resposta a diferents problemes socials, per mitjà de l'aportació dels recursos financers, tècnics, humans i organitzatius necessaris.  
En el marc d'esta llei, la Generalitat té entre els seus objectius garantir l'atenció integral de la família com a nucli natural i fonamental de la societat, atenent aquells problemes que puguen incidir en el seu benestar, prevenint o esmenant-los.  
En concret és a la Conselleria de Benestar Social a qui li correspon fomentar la protecció i promoció de l'organització familiar, enfortir l'estructura familiar, i amb això protegir cada persona que la integra facilitant el desenrotllament harmònic de tots els seus membres; adoptant mesures preventives i protectores. Per a aconseguir estos fins la Conselleria ha de recolzar als sectors especialitzats de la família.  
Per això i a través d'esta orde es convoquen ajudes i subvencions destinades a recolzar mesures d'atenció a les famílies desfavorides, al desenrotllament d'escoles de família, a promoure programes d'intervenció familiar, programes d'atenció i obtenció de beneficis per a les famílies nombroses, així com a programes d'atenció a dones embarassades i mares amb menors de tres anys en situació de risc social.   
En virtut d'això i fent ús de les facultats que em conferixen l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, Per tot això i fent ús de les facultats que em conferix l'article 28 de la Llei 5/1983, de 30 de desembre, del Consell, i el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social,  
  
ORDENE  
  
Article 1. Objecte  
La present orde té per objecte aprovar les bases reguladores per a la concessió d'ajudes per a l'exercici de 2014, per mitjà del procediment de concurrència competitiva, dirigides a entitats que no tinguen finalitat lucrativa que desenrotllen programes especialitzats en el sector de família.  
Els mencionats programes promouran el desenrotllament d'actuacions que perseguisquen els següents objectius:  
1. Atenció a famílies desfavorides  
2. Escola de Família.  
3. Intervenció familiar   
4. Programes d'atenció i obtenció de beneficis per a les famílies nombroses.  
5. Atenció a dones embarassades.  
6. Atenció a mares amb menors de tres anys en situació de risc social.  
  
Article 2. Convocatòria  
S'aprova la convocatòria d'ajudes per a l'any 2014, que es regiran pel que disposen les bases establides en l'annex I d'esta orde junt amb els models de sol·licitud, justificació i seguiment que l'acompanyen.  
  
Article 3. Finançament  
1. Els aspectes regulats en esta orde s'aplicaran sense perjuí de totes les normes que regisquen el règim jurídic pressupostari de l'Administració de la Generalitat. Si la llei de pressupostos o la normativa aplicable establixen condicions distintes, s'aplicaran les que siguen procedents.  
2. Esta orde d'ajudes es finançarà a càrrec del capítol IV del pressupost de gastos de la Generalitat per a l'exercici 2014, programa 323.10, Promoció de les Famílies i les Dones, i les següents línies de subvenció:  
a)) T6489, «Programes de Família», per un import màxim estimat de 90.000,00.euros.  
b)) T7108, «Atenció i obtenció de beneficis per a les famílies nombroses», per un import màxim estimat de 60.130,00.euros.  
c)) T7134, «Atenció a dones embarassades i mares amb menors de tres anys en situació de risc social», per un import màxim estimat de 75.000,00.euros.  
3. L'eficàcia d'esta convocatòria queda condicionada a l'existència de crèdit adequat i suficient per a atendre les ajudes previstes en esta en els pressupostos de la Generalitat de l'exercici econòmic de l'any 2014. Mentres no hi haja este crèdit no es dictarà cap resolució sobre les sol·licituds d'ajuda realitzades a l'empara d'esta orde.  
4. La Conselleria de Benestar Social, una vegada aprovada i publicada la Llei de Pressupostos de la Generalitat per al 2014, publicarà mitjançant una resolució les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte a la manera de pagament i de justificació. Els crèdits esmentats tindran caràcter limitador i no podran concedir-se subvencions una vegada que estos s'hagen esgotat.  
  
Article 4. No subjecció a polítiques de competència  
Les ajudes concedides en esta orde no necessiten ser notificats a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides entitats privades que no tenen finalitat lucrativa i a fundacions de titularitat pública.   
  
DISPOSICIÓ ADDICIONAL  
  
Única. Models  
A esta orde s'acompanyen els models següents:  
- Sol·licitud d'ajuda.  
- Model de justificació.  
- Model de domiciliació bancària.  
  
DISPOSICIONS FINALS  
  
Primera. Desplegament  
S'autoritza la persona titular de la Subsecretaria de la Conselleria de Benestar Social i la persona titular de la Direcció General de Família i Dona, a elaborar les instruccions de desplegament d'esta orde perquè, en l'àmbit de les seues competències, adopten les mesures necessàries per al seu desplegament i aplicació.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos contra la convocatòria  
Esta orde, que posa fi a la via administrativa, podrà ser recorreguda potestativament en reposició, o bé directament podrà interposar-se contra ella recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la persona titular de la Conselleria de Benestar Social, en el termini d'un mes comptador des de l'endemà de la seua publicació, d'acord amb el que preveu els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
b) El recurs contenciós administratiu haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptador des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.   
Tot això sense perjuí que puga interposar-se qualsevol altre recurs que s'estime procedent.  
  
València, 26 de desembre de 2013  
  
La consellera de Benestar Social,  
ASUNCIÓN SÁNCHEZ ZAPLANA  
ANNEX I  
Bases generals de la convocatòria  
  
TÍTOL I  
De les entitats  
  
Primera. Entitats sol·licitants  
Als efectes d'esta orde, podran ser entitats sol·licitants les entitats privades que no tinguen finalitat lucrativa i les fundacions de titularitat pública.   
Per al cas dels programes d?«Atenció i obtenció de beneficis per a les famílies nombroses» només podran presentar-se aquelles que tinguen com a fi primordial en els seus estatuts la promoció de beneficis per a les famílies nombroses, o bé es desprenga de la seua actuació general que la dita activitat està entre els seus fins.  
  
Segona. Requisits generals de les entitats sol·licitants  
Les entitats han de complir els requisits següents:  
1. Estar legalment constituïdes.  
2. No tindre fi de lucre.  
3. Tindre com a fi primordial en els seus estatuts la realització de les activitats a què es referisca el programa o servici respecte al qual se sol·licita subvenció, o poder-se desprendre de la seua actuació general que la mencionada activitat està entre els seus fins.  
4. Estar inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana, prèviament a la concessió de l'ajuda. Excepte les fundacions de titularitat pública que es troben exceptuades del requisit de la inscripció.  
5. Complir els requisits establits en la Llei 38/2003, de 17 de novembre, General de Subvencions, i no incórrer en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3 de l'esmentada Llei 38/2003.  
  
TÍTOL II   
Característiques de les ajudes  
  
Tercera. Conceptes subvencionats  
Les ajudes podran concedir-se pels conceptes següents:  
1. Personal: pagament dels salaris i Seguretat Social del personal professional que intervé en els distints programes i servicis previstos en l'àmbit d'esta orde.  
2. Sosteniment: altres gastos necessaris per al funcionament d'estos programes i servicis, excepte els expressament exclosos.  
3. Agrupació de conceptes: si estiguera justificat per les característiques del programa o servici, l'òrgan competent per a resoldre podrà unificar els conceptes de personal i sosteniment. No obstant això, a fi de garantir que es desenrotlle adequadament l'actuació, la resolució podrà indicar la tipologia i el nombre mínim de personal subvencionat que ha d'atendre-la.  
  
Quarta. Criteris generals per a determinar la quantia de la subvenció  
Sense perjuí d'allò que s'ha disposat com a criteris específics en cada servici o programa, per a calcular la quantia que podrà concedir-se, caldrà ajustar-se també als següents criteris generals:  
1. Adequació dels gastos  
Només se subvencionaran els que estiguen previstos i siguen adequats per al programa o servici. Si se sol·licita la subvenció per a actuacions o conceptes que no es dediquen de forma exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al programa o servici per al qual sol·licita la subvenció.  
2. Gastos de personal  
El personal ha d'estar en situació regular de contractació.  
La subvenció que s'atorgue per este concepte es basarà en la titulació que es va requerir per a ocupar el lloc i no en aquella de qui l'exercisca. Si el lloc permet més d'un grup de titulació (titulat superior i mitjà), la subvenció es determinarà basant-se en la titulació que es va requerir per a contractar a qui l'ocupe en l'actualitat.  
En cap cas se subvencionaran quantitats superiors al cost efectiu de la persona que realitza el treball. Per a calcular el dit cost es tindrà en compte qualsevol concepte que estiga inclòs en la nòmina de mode regular, així com el gasto en Seguretat Social, impostos, etc., que aporta l'entitat.  
3. Gastos de sosteniment  
Podran subvencionar-se:  
a) Els que siguen necessaris per a la realització del programa o servici, com ara assegurances, tributs, gastos de local, telèfon, desplaçaments, reparacions, lloguers, preparació o assistència a jornades i congressos, i altres de similars.  
b) Els gastos realitzats pel personal que presta els seus servicis per a l'entitat de mode voluntari, i les prestacions continuades de servicis realitzades per professionals, encara que no cobrisquen tot el període subvencionat.  
c) Desplaçaments: només se subvencionaran si l'àmbit territorial d'actuació del programa o servici és superior al municipal. No obstant això, si s'inclouen en la nòmina podran arreplegar-se com a gastos de personal.  
d) Assistències a congressos, cursos, jornades i semblants, així com els gastos necessaris per a la seua preparació i desenrotllament. Podrà subvencionar-se qualsevol gasto amb este fi però, en este supòsit, abans d'efectuar el pagament, els actes hauran de comptar amb el vistiplau de la Direcció General de Família i Dona, com a constatació que l'acte és d'interés general per a la Conselleria de Benestar Social.  
  
Quinta. Exclusions  
Queden expressament exclosos de les ajudes previstes en esta orde els conceptes següents:  
1. Imports corresponents a altres exercicis econòmics.  
2. Quotes pagades per les persones físiques a associacions o federacions.  
3. Gastos sumptuaris.  
4. Gastos que no es corresponguen amb l'activitat exercida pel programa o servici subvencionat.  
5. Sancions a què hi haja hagut lloc per incompliments fiscals.  
6. Imports de l'Impost sobre el Valor Afegit, si l'entitat n'estiguera exempta.  
  
Sexta. Limitacions en la concessió de les ajudes  
1. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.  
2. Excepte el fet que hagen de complir-se els requisits exigits per a cada tipus de subvenció, la Conselleria de Benestar Social no condicionarà ni assumirà obligacions que es deriven de les condicions i requisits que l'entitat exigisca per a accedir al lloc, titulació, mode de contractació, o relació laboral, del personal dels programes o servicis subvencionats, sinó que seran les entitats o les persones titulars d'estos els que respondran amb caràcter exclusiu.  
3. La concessió d'una subvenció a l'empara d'esta orde no comporta per a la Conselleria de Benestar Social cap obligació de mantindre en pròxims exercicis, bé siga totalment o parcialment.  
  
Sèptima. subcontractació de les activitats subvencionades  
No podrà subcontractar-se cap percentatge de l'activitat subvencionada.  
No obstant això, no es consideraran subcontractació les actuacions realitzades per personal voluntari que estiguen previstes en el programa subvencionat, les prestacions de servicis realitzades per professionals el mode de pagament de les quals es realitze per factura, ni la realització d'actuacions per a les quals siga necessari contractar empreses externes per no constituir activitats pròpies de l'entitat, com ara organització d'esdeveniments per a divulgar les seues actuacions, la seua difusió, i altres que puguen considerar-se incloses en este concepte.  
  
TÍTOL III  
Procediment   
  
CAPÍTOL I   
Iniciació del procediment  
  
Octava. Terminis de presentació  
El termini de presentació de sol·licituds serà d'un mes comptat a partir de l'endemà al de la publicació d'esta orde en el Diari Oficial de la Comunitat Valenciana.  
Novena. Lloc de presentació  
1. La sol·licitud es presentarà en el lloc i amb el model que corresponga. Les sol·licituds es trobaran a disposició de les sol·licitants en les direccions territorials de la Conselleria de Benestar Social, en les oficines PROP i en la pàgina web de la Generalitat.  
2. Les sol·licituds es presentaran, junt amb la documentació requerida, en el Registre de la Direcció Territorial de la Conselleria de Benestar Social, atesos els criteris següents:  
a) A la província on es desenrotlle l'actuació per a la qual se sol·licita subvenció, si el seu àmbit és provincial i l'entitat té la seua seu en la mencionada província.  
b) A la província on tinga la seua seu l'entitat, si l'actuació té un àmbit major a una província i l'entitat té la seua seu a la Comunitat Valenciana.  
c) A la província on més implantació es preveu que tindrà l'actuació si és subvencionada, si l'entitat no té la seua seu a la Comunitat Valenciana.  
3. També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament pel qual es regula la prestació de servicis postals.   
  
Deu. Documentació  
La documentació a presentar serà original, o legalitzada per notari, o compulsada, si és còpia.  
Totes les entitats han de presentar la següent:  
1. Sol·licitud correctament omplida en tots els seus apartats, firmada per representant amb autorització acreditada per a això.  
2. Autorització expressa a la Conselleria de Benestar Social, subscrita en el model de sol·licitud, perquè esta comprove telemàticament les dades fiscals identificatives de l'entitat sol·licitant que es troben en l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la.  
Si no dóna eixa autorització, haurà d'aportar còpia del CIF de l'entitat.  
3. Estatuts de l'entitat i les seues modificacions.  
4. Si es tracta d'una entitat que no estiga inscrita, sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana, excepte fundacions exemptes de la inscripció.  
5. Memòria d'activitats amb el mateix fi que s'hagen realitzat en l'exercici 2013.  
Si no es van desenrotllar actuacions d'este tipus en l'exercici anterior, escrit que indique esta circumstància.  
Si l'entitat ja va tindre subvencionada la mateixa actuació, a l'empara de qualsevol orde d'ajudes de la Conselleria de Benestar Social, per la qual es regulen i convoquen ajudes dirigides a programes en el sector de família, per a l'exercici corresponent a l'any 2013, es donarà la primera per presentada si l'entitat aporta en termini la memòria de desenrotllament del programa o servici subvencionat que es contempla en la dita orde.  
6. Projecte i cronograma del programa per a 2014, que indique les activitats a realitzar i les actuacions que es preveu executar.  
7. Autorització expressa a la Conselleria de Benestar Social, subscrita en el model de sol·licitud, perquè esta obtinga, de forma directa, l'acreditació, per mitjà de certificats telemàtics, que l'entitat sol·licitant està al corrent en el compliment de les seues obligacions tributàries amb l'Agència Estatal de l'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la mencionada llei.   
  
Si no presta el seu consentiment, haurà de presentar els certificats que acrediten el compliment d'eixes obligacions, o, si no hi ha obligació de presentar les declaracions o documents a què es referixen les dites obligacions, n'acreditarà el compliment per mitjà de declaració responsable.  
8. Declaració responsable del representant legal de l'entitat sol·licitant en què es faça constar que s'ha complit l'obligació del reintegrament dels deutes amb l'administració, atenent el que disposa l'article 25 del Reglament de la Llei 38/2003, de 17 de novembre.  
  
9. Nòmines de les persones treballadores que consten en la sol·licitud de subvenció, on s'incloga el grup de cotització.   
Si estes persones encara no estan contractades, escrit que indique el grup de cotització així com les quanties totals previstes en les nòmines, desglossant les distintes partides que s'hi inclouran, i especificant la part que correspondria aportar a la mateixa empresa en concepte d'impostos, seguretat social, i altres gastos socials.  
10. Si el compte bancari a través del qual se sol·licita el pagament, si és el cas, no està d'alta en la Generalitat, o ha de modificar les seues dades, per a efectuar els pagaments a l'entitat haurà d'aportar-se, a més:  
a) Document que indique este aspecte.  
b) Acreditació, si és el cas, del poder de representació de la persona jurídica.  
c) Document d'identificació: NIF, CIF, NIE, passaport, targeta de resident, VAT o equivalent, corresponent al titular de les dades.  
d) Acreditació de la titularitat del compte bancari del tercer.  
e) Model de domiciliació bancària.  
  
Onze. Inici i tramitació  
1. L'inici i tramitació del procediment s'ajustaran al que establix la present orde i, amb caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La tramitació de l'expedient correspondrà a la direcció territorial que siga procedent, d'acord amb els criteris establits en la base novena, apartat 2.  
3. Llevat que en l'annex corresponent d'esta orde s'indique el contrari, s'obrirà un expedient per cada servici o programa que sol·licite l'entitat. Si l'entitat presenta més d'un en una sol·licitud, se li requerirà perquè els diferencie en sol·licituds distintes, i si no ho fa, es tramitarà únicament el servici o programa de què se sol·licite major import subvencionat, i els altres es donaran per no presentats.  
  
Dotze. Esmena de la sol·licitud i arxiu de l'expedient  
1. Una vegada rebudes les sol·licituds i incoat l'expedient, les direccions territorials de Benestar Social verificaran que la sol·licitud reunix els requisits exigits i s'acompanya la documentació que d'acord amb esta orde resulte exigible.   
2. Si no és així, es notificarà a l'entitat interessada la causa que impedix la continuació del procediment i se li requerirà perquè, en el termini de 10 dies, esmene la falta o acompanye els documents preceptius, amb indicació que si no ha fa així, es considerara que ha desistit de la petició, amb resolució prèvia d'arxiu que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que prevé l'article 71 de la referida norma.  
3. Eixa resolució serà dictada, per delegació, per la persona titular de la Direcció Territorial de la Conselleria de Benestar Social. A l'adoptar-se per delegació, indicarà expressament esta circumstància i es considerarà dictada per l'òrgan delegatori, esgotant la via administrativa.  
  
4. Contra la resolució es podrà interposar directament recurs davant de l'orde jurisdiccional contenciós administratiu, en la forma, el termini i les condicions que determina la llei reguladora de la mencionada jurisdicció. No obstant això, prèviament es podrà interposar recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
CAPÍTOL II   
Ordenació e Instrucció del procediment  
  
Tretze. Ordenació i instrucció de l'expedient  
La secció que corresponga segons l'organització interna de la Direcció Territorial de Benestar Social, a la vista de la documentació de l'expedient i de les obligacions que s'adquirisquen per la concessió de l'ajuda, podrà demanar els informes dels organismes i entitats que s'estimen oportuns i realitzar les actuacions que considere necessàries per a la determinació, el coneixement i la comprovació de les dades en virtut de les quals s'ha de resoldre la sol·licitud.  
  
Catorze. Estudi de l'expedient  
1. Una vegada completada la instrucció de l'expedient, la secció o les seccions corresponents, atenent la tipologia de l'actuació i l'organització interna de la Direcció Territorial, es procedirà a valorar l'actuació.  
  
2. Si la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana està en tràmit en el moment de la valoració, la Direcció Territorial de Benestar Social informarà si els fins d'actuació de l'entitat sol·licitant s'adeqüen a l'àmbit de la subvenció sol·licitada.  
3. Es remetrà a la Direcció General de Família i Dona còpia completa de l'expedient, la valoració i una relació de les entitats sol·licitants en què s'indique el número d'expedient i la versió que s'ha assignat a les seues dades bancàries en la comptabilitat de la Generalitat.  
4. Així mateix, la Direcció Territorial de la Conselleria de Benestar Social, com a òrgan instructor, remetrà a la Direcció General de Família i Dona un informe en què conste que de la informació que es troba en el seu poder, es desprén que les entitats sol·licitants complixen tots els requisits necessaris per a accedir a les ajudes, segons disposa l'article díhuit, apartat 1.B, punt b, de l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització del gasto.  
  
  
CAPÍTOL III  
Finalització del procediment  
  
Quinze. Comissió de valoració  
1. Una vegada rebuda la valoració i l'expedient en la Direcció General de Família i Dona, s'avaluarà per la comissió de valoració que es constituirà a este efecte.  
2. La comissió de valoració estarà composta per la persona titular de la Subdirecció General de la Família i Dona, que actuarà com a presidenta, i les persones titulars de les direccions de servici de la Direcció General de Família i Dona, una de les quals actuarà com a secretària.  
  
3. A l'esmentada comissió de valoració podrà convocar-se el personal de les direccions territorials i/o de la Direcció General de Família i Dona que s'estimen procedents.  
  
Setze. Criteris de valoració de les sol·licituds i proposta  
1. La ponderació dels distints criteris es realitzarà sobre 100 punts, no es computaran com a criteri de valoració els mínims exigits per a participar en la convocatòria.  
2. Una vegada valorades les sol·licituds es concedirà el que siga procedent a totes aquelles que aconseguixen un mínim de 50 punts. Després de ser resoltes, es procedirà a concedir les següents, d'acord amb els crèdits disponibles. No obstant això, perquè es concedisca l'ajuda la puntuació mínima serà de 45 punts.  
3. La quantia econòmica de les subvencions vindrà donada de major a menor d'acord amb la puntuació obtinguda d'acord amb els criteris que s'establixen a continuació.  
4. Els criteris a tindre en compte en el procés de valoració de les sol·licituds presentades seran:  
4.1. Continuïtat  
La continuïtat de programes que ja van ser subvencionats en l'exercici anterior, amb l'objectiu de donar continuïtat en el temps a les iniciatives ja finançades, sempre que hagen realitzat la seua activitat d'acord amb les condicions determinades en la resolució de concessió per al mencionat exercici, justificat adequadament l'ajuda concedida, i complit amb les instruccions emeses per la Direcció General de Família i Dona. Este criteri es valorarà fins a 40 punts.  
- Més de tres anys: 40 punts.  
- De dos a tres anys: 25 punts.  
- D'un a dos anys: 15 punts.  
- Menys d'un any: 5 punts.  
4.2. Necessitat social  
El nivell de necessitat social del programa. Este criteri es valorarà fins a 30 punts, segons el següent desglossament per nombre d'habitants:  
- Més de 100.000 habitants: 30 punts.  
- Des de 70.001 a 100.000: 27 punts.  
- Des de 30.001 a 70.000: 24 punts.  
- Des de 15.001 a 30.000: 21 punts.  
- Des de 4.501 a 15.000: 18 punts.  
- Menys de 4.501: 15 punts.  
4.3. Qualitat  
La qualitat del programa presentat, apreciada considerant tant l'adequació de les activitats als objectius, com el seu disseny tècnic. Este criteri es valorarà fins a 30 punts.  
- Adequació de les activitats als objectius: fins a 10 punts.  
- Disseny tècnic de les activitats: fins a 10 punts.  
- Nombre d'actuacions a usuaris:   
- Més de 200: 10 punts.  
- De 101 a 200: 7,5 punts.  
- De 50 a 100: 5 punts.  
- Menys de 50: 2,5 punts.  
  
Dèsset. Resolució  
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, de 4.03.2009), la resolució de les sol·licituds d'ajudes a l'empara del que preveu la present orde, està delegada en la persona titular de la Direcció General de Família i Dona.  
  
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de sis mesos comptats a partir de la data en què s'hagen fet públics els crèdits per al finançament de les ajudes. Si no es produïx resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. Si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, les esmentades sol·licituds podran valorar-se, resoldre's, i notificar-se en el termini de dos mesos, comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Díhuit. Recursos  
Les resolucions dictades per la persona titular de la Direcció General de Família i Dona, a l'adoptar-se per delegació, indicaran expressament esta circumstància, es consideraran dictades per l'òrgan delegatori, i esgotaran la via administrativa.  
Podran ser recorregudes potestativament en reposició, o bé directament podrà interposar-se contra elles recurs contenciós administratiu, dins dels terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la persona titular de la Conselleria de Benestar Social, en el termini d'un mes comptador des de l'endemà de la seua publicació, d'acord amb el que preveu els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
b) El recurs contenciós administratiu haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptador des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que puga interposar-se qualsevol altre recurs que s'estime procedent.  
  
TÍTOL IV   
Obligacions de les entitats subvencionades  
  
Dènou. Obligacions   
Totes les entitats subvencionades han de complir les obligacions generals següents:  
1. De col·laboració amb la Generalitat  
a) Cooperar amb la Generalitat, en l'àmbit de l'actuació subvencionada, a fi d'afavorir la seua coordinació i integració en el conjunt de les actuacions dirigides a la família.  
b) Donar adequada publicitat al caràcter públic de finançament de les actuacions subvencionades, fent constar explícitament, quan es faça difusió d'estes, que està «Subvencionada per la Conselleria de Benestar Social» i informant de la mencionada circumstància a les persones usuàries. De la mateixa manera, s'utilitzarà la mencionada expressió en els documents i oficis que s'utilitzen en el desenrotllament del servici o programa subvencionat.  
c) Comunicar qualsevol variació en la realització de l'actuació subvencionada.  
2. De justificació de l'exercici de l'activitat.  
a) Justificar el compliment dels requisits i condicions, la realització de l'activitat i el compliment de la finalitat de les ajudes concedides, en el termini màxim establit en esta orde, o en les normes que s'apliquen.  
  
b) Formalitzar adequadament els documents de seguiment tècnic i financer previstos en esta orde, o en les normes que s'apliquen.  
  
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Benestar Social i, en particular, per la Direcció General de Família i Dona o de les seues unitats administratives dependents, a fi de conéixer qualsevol aspecte de l'activitat objecte de la subvenció.  
  
Sense perjuí de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga per objecte justificar el compliment dels requisits i condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma alliberada a la finalitat prevista, o la quantia del gasto efectuat de l'ajuda concedida.  
  
d) Presentar una memòria de desenrotllament de les actuacions subvencionades en la Direcció Territorial de Benestar Social corresponent, abans del 31 de gener de 2015.  
3. Financeres  
a) No minorar, ni anul·lar, la consignació pressupostada inicialment per a l'actuació subvencionada.  
b) Atendre els pagaments de les obligacions que es contrauen.  
c) Reintegrar els fons percebuts, en els supòsits i les condicions determinats en l'article 37 de la Llei 38/2003, de 17 de novembre, General de Subvencions.  
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable l'entitat beneficiària.  
e) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.  
f) Sotmetre's a les actuacions de control financer que corresponen a la Intervenció General de la Generalitat en relació amb la subvenció concedida.  
g) Comunicar fefaentment a l'òrgan que concedix la subvenció, la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) No transferir l'import ni usar la subvenció concedida en activitats que tinguen lloc en altres autonomies, llevat que les característiques del programa, o la resolució de concessió ho prevegen expressament, ni sufragar gastos de personal ni de sosteniment dels representants en un o més països estrangers.  
  
TÍTOL V  
De la justificació i el pagament de les subvencions  
  
Vint. Terminis de justificació  
1. Els terminis i el sistema de justificació estaran en funció de la forma de pagament que s'establisca per als diferents tipus de subvencions, i constaran en les resolucions de concessió. No obstant això, les activitats dels programes subvencionats l'execució de les quals estiga prevista durant el període comprés entre l'1 de gener i el 30 de setembre de 2014 hauran de justificar-se, com a màxim, a 31 d'octubre de 2014. Aquelles activitats la realització de les quals estiga prevista per al període comprés entre l'1 d'octubre i el 31 de desembre de 2014 podran justificar-se fins al 31 de gener de 2015.  
2. Excepcionalment, la Direcció General de Família i Dona podrà ampliar el termini de justificació en els termes de l'article 70 del Reglament de la Llei General de Subvencions i d'acord amb el que disposa l'article 49 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.   
  
  
Vint-i-un. Criteris generals per a la justificació  
La justificació del gasto de les ajudes i subvencions que es concedisquen a l'empara de la present orde atendrà els següents criteris generals:  
1. Adequació de l'actuació que es justifica  
La justificació es correspondrà sempre amb el contingut de l'actuació subvencionada, i no seran admissibles gastos d'actuacions que no estiguen específicament previstos en la descripció d'aquelles.  
  
2. Justificació per conceptes  
Sense perjuí d'allò que s'ha indicat en l'apartat 4 següent, l'import justificat es distribuirà en els conceptes de personal i sosteniment com siga procedent. La justificació que no estiga adequada als conceptes concedits farà que es minore proporcionalment l'ajuda concedida.  
  
3. Justificació quan hi ha unificació de conceptes  
Quan la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar. No obstant això, si en la resolució s'inclou un personal mínim, haurà de justificar-se la seua existència i la seua tipologia, per mitjà de qualsevol documentació que acredite la seua actuació en el programa i la seua titulació.  
4. Justificacions parcials i última  
Quan la resolució de concessió diferencie els conceptes de personal i sosteniment, les justificacions parcials podran acumular, sense necessitat de diferenciar-les, les quanties corresponents a cada un d'estos conceptes; serà suficient que la suma total complisca el percentatge requerit perquè s'entenga com a vàlida la justificació, i així efectuar el pagament que pertoque. En l'última justificació que es presente haurà d'ajustar-se la quantia justificada als percentatges, imports i conceptes que es disposen en la resolució de concessió.  
5. Import total a justificar  
L'import total justificat haurà de ser, com a mínim, igual al cost total estimat que es determine en la resolució de concessió. La justificació per un import menor al dit cost farà que es minore proporcionalment l'ajuda concedida.  
6. Justificació d'activitats que no es dediquen de mode exclusiu al concepte de l'ajuda  
Si s'ha concedit la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda, i la justificació realitzada no permet diferenciar amb claredat este aspecte, l'òrgan que tramita la justificació i el pagament podrà sol·licitar a l'entitat que justifique adequadament els percentatges que ha dedicat a cada part de l'activitat.  
En el supòsit de personal compartit, hauran d'indicar en quin altre programa o servici treballa i per quin import i percentatge es justifica en altres subvencions concedides.  
  
  
Vint-i-dos. Criteris específics per a la justificació  
Atenent els programes concedits, la justificació del gasto consistirà en la presentació davant de la Direcció Territorial corresponent, o davant de la Direcció General de Família i Dona, si és el cas, de:  
a) Per a gastos corresponents a personal  
Relació i documents acreditatius del gasto corresponent a la nòmina de treballadors i pagament a la Seguretat Social, així com qualsevol altre concepte que en esta orde estiguera previst.  
b) Per a gastos efectuats en sosteniment  
Factures acreditatives del gasto realitzat en este concepte, que hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE 286, 29.11.2003).  
A elles s'adjuntarà relació d'estes, segons model arreplegat en esta orde, i documentació complementària que es considere procedent.  
  
Per a la presentació de les factures es tindrà en compte:  
I. Personal voluntari: es presentaran rebuts acreditatius del gasto efectuat, en els quals es faran constar el nom i cognoms del voluntari, el seu DNI o NIF, la seua firma, nom del programa o servici en què s'ha realitzat l'activitat, i entitat que ha pagat el dit rebut.  
II. Prestació continuada de servicis per personal professional: es presentarà factura emesa per este. La dita factura haurà d'incloure la seua titulació i el concepte pel qual s'emet.  
III. Indemnització per quilometratge: l'import màxim a facturar per quilòmetre serà el mateix que està estipulat per al personal de l'administració de la Generalitat, en l'annex del Decret 24/1997, d'11 de febrer, del Govern Valencià, d'indemnitzacions per raó de servici i gratificacions per servicis extraordinaris, modificat pel Decret 64/2011, de 27 de maig, del Consell.  
  
Vint-i-tres. Garanties  
1. S'entendran com bestretes de pagament les quantitats que siguen lliurades a favor de l'entitat beneficiària abans que esta justifique el gasto corresponent. Per a efectuar-les, excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, o en altres normes d'aplicació, caldrà que l'entitat beneficiària de la subvenció presente prèviament garanties.  
  
2. Per a la constitució i tramitació de garanties, caldrà ajustar-se a les disposicions del Reial Decret Legislatiu 3/2011, de 14 de novembre, pel qual s'aprova el Text Refós de Contractes del Sector Públic, les disposicions reglamentàries que el despleguen i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.  
3. En el supòsit que siga necessària la dita garantia, l'entitat beneficiària de la subvenció estarà obligada a presentar-la, per mitjà de l'aportació d'un aval bancari solidari amb renúncia expressa al benefici d'excussió, o una pòlissa d'assegurament subscrita amb qualsevol entitat oficialment reconeguda. La garantia es formalitzarà amb antelació a la primera bestreta, per un valor del 100 % de la quantia total a anticipar, i no serà necessari cap altre ulterior.  
4. Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Hisenda i Administració Pública de la província corresponent, els quals faran entrega a l'entitat beneficiària de la carta de pagament acreditativa del depòsit, que haurà de ser presentada per esta en la Direcció Territorial de Benestar Social on es realitze l'actuació, o en la Direcció General de Família i Dona, si l'àmbit de l'actuació subvencionada és major d'una província.  
  
Vint-i-quatre. Sistema de pagaments de les ajudes i subvencions  
El règim de lliuraments de transferències corrents per al pagament de les ajudes i subvencions previstes en esta orde podrà realitzar-se amb un d'estos dos règims de pagament, i serà l'administració la que trie la forma i ho indicarà en la resolució de concessió corresponent:  
  
a) Pagament anticipat:  
Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat en permeta un altre, s'aplicarà el règim general previst en l'article 47 bis del Text Refós de la Llei d'Hisenda Pública de la Generalitat, pels percentatges màxims disposats en esta. Si existix un altre règim de lliuraments, la resolució per mitjà de la qual es publiquen les quanties màximes de les ajudes regulades en la present orde especificarà el règim definitiu, que serà arreplegat en les resolucions de concessió d'ajudes.  
En el cas d'haver sigut beneficiària per al mateix programa o servici en la convocatòria corresponent a l'exercici 2013, prèviament al primer pagament anticipat, haurà d'haver-se justificat la quantia concedida per la Conselleria de Justícia i Benestar Social durant el dit exercici, o bé, cas de no haver-se justificat esta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que siga procedent. En tot cas, perquè s'actue d'esta manera caldrà que, d'una banda, els fons a reintegrar hagen sigut efectivament lliurats per la Generalitat i, d'una altra, que la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.  
  
b) Pagament contra justificació:  
Podrà pagar-se qualsevol quantia que justifique l'entitat, independentment del percentatge que es tracte, una vegada realitzada l'activitat.  
  
TÍTOL VI   
Denegació, desistiment sense efectes, minoració i suspensió  
  
Vint-i-cinc. Denegació de les ajudes econòmiques  
1. El termini per a resoldre i notificar les resolucions de denegació serà de sis mesos, comptats a partir de la data en què s'hagen fet públics els crèdits per al finançament de les ajudes.  
2. Les resolucions de denegació podran dictar-se en els supòsits següents  
2.1. De mode general  
Per incompliment de qualsevol dels requisits o obligacions establides en esta orde d'ajudes, prèviament a la seua resolució.  
  
2.2. En relació amb l'entitat  
Per falta d'adequació dels fins de l'entitat sol·licitant a l'àmbit de la subvenció sol·licitada.  
2.3. En relació amb el programa o servici  
a) Per no respondre específicament a les característiques expressades en esta orde.  
b) Per ser la naturalesa pròpia d'altres organismes, sense perjuí de la necessària col·laboració per al cas de matèries concurrents.  
c) Per existir una altra orde d'ajudes específica o estar ja subvencionada, en tot o en part i per al mateix objecte, per la Conselleria de Benestar Social.  
d) Per incórrer en alguna de les prohibicions per a ser beneficiari de subvencions previstes en els apartats 2 i 3 de l'article 13 de la Llei 38/2003, de 17 de novembre, General de Subvencions.  
2.4. En relació amb els crèdits disponibles  
Per haver-se atés altres sol·licituds amb major orde de prelació, d'acord amb els criteris de valoració de les sol·licituds establits en esta orde d'ajudes, i haver-se esgotat els crèdits disponibles per a resoldre.  
  
  
Vint-i-sis. Modificació, desistiment sense efectes i minoració de les ajudes econòmiques  
1. Tota alteració de les condicions tingudes en compte per a la concessió de la subvenció podrà donar lloc a la modificació, el desistiment sense efectes o la minoració de les ajudes concedides.  
2. Es garantirà en tot cas el dret de la persona interessada al tràmit d'audiència, i les quantitats que s'hagen de reintegrar, si és el cas, tindran la consideració d'ingressos de dret públic als efectes del procediment aplicable a la seua cobrança.  
3. Podran dictar-se estes resolucions en els supòsits següents:  
3.1. En relació amb la Llei General de Subvencions:  
a) Per donar-se qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.  
  
b) Per donar-se la circumstància prevista en l'article 19.4 de l'esmentada Llei 38/2003: alterar-se les condicions tingudes en compte per a la concessió de la subvenció, o obtindre de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada podrà sol·licitar-se el reintegrament de la quantia abonada que supere el dit cost.  
3.2. En relació amb l'orde d'ajudes  
a) Per incompliment de qualsevol de les obligacions generals o específiques establides en esta orde.  
b) Per incompliment de les condicions establides amb la concessió de l'ajuda.  
c) Per existir períodes subvencionats sense que el personal que consta en la resolució de concessió exercisca les seues funcions, siga quin siga el motiu. En este supòsit l'ajuda es minorarà proporcionalment. Queda exceptuat d'este fet el període de vacacions reglamentàries, sempre que el personal es mantinga en situació de contractació, encara que no siga substituït.